Hvis du går og drømmer om lidt ekstra plads mellem møblerne, er der nu mulighed for at købe en af midtbyens absolut største lejligheder.

Det kræver dog, at du enten har 13 millioner kroner på kontoen eller kommer godt ud af det med din bankrådgiver.

Lejligheden ligger på 3. sal i den historiske bygning Skansen på Strandvejen 36, og der er - som adressen antyder - udsigt ud over vandet.

Og så er lejlighedens tidligere beboere ingen ringere end Thomas Helmig og Renée Toft Simonsen, der købte den i 2012 for 6.750.000 kroner.

Siden har lejligheden ifølge mægleren, Lokalt Liebhaveri, fået en "gennemgribende men nænsom renovering", der altså næsten har fordoblet prisen.

Du kan se mange flere billeder af lejligheden på mæglerens hjemmeside.